Avainsanat

Tiivistelmä



Avainsanat

1 Maatalous - Yhteinen maatalouspolitiikka - Tiettyjä tukijärjestelmiä koskeva yhdennetty hallinto- ja valvontajärjestelmä - Peltokasvien viljelyä ja kesantoja koskevat pinta-alaperusteiset tuet - Vilpittömässä mielessä ilmoitettu pinta-ala, joka ylittää tosiasiallisesti määritetyn pinta-alan yli 20 prosentilla - Asetuksen N:o 3887/92 mukainen seuraamus - Kaikkien korvausten epääminen - Asetuksen N:o 1648/95 mukainen taannehtivasti sovellettava seuraamus - Korvausten laskeminen tosiasiallisesti määritetyn kesantoalan perusteella

(Neuvoston asetuksen N:o 2988/95 1 artiklan 2 kohta ja 2 artiklan 2 kohta; komission asetuksen N:o 3887/92 9 artiklan 2-4 kohta; komission asetus N:o 1648/95)

2 Maatalous - Yhteinen maatalouspolitiikka - Tiettyjä tukijärjestelmiä koskeva yhdennetty hallinto- ja valvontajärjestelmä - Nautaeläinten ruokintaan tarkoitettua rehualaa tai tiettyjen peltokasvien viljelyä koskevat pinta-alaperusteiset tuet - Vilpittömässä mielessä ilmoitettu pinta-ala, joka ylittää tosiasiallisesti määritetyn pinta-alan yli 20 prosentilla - Seuraamus - Kaikkien korvauksien epääminen - Suhteellisuusperiaatetta tai oikeusvarmuuden tai syrjintäkiellon periaatetta ei ole loukattu

(Komission asetuksen N:o 3887/92 9 artiklan 2-4 kohta; komission asetus N:o 1648/95)

Tiivistelmä

3 Tiettyjä yhteisön tukijärjestelmiä koskevan yhdennetyn hallinto- ja valvontajärjestelmän soveltamista koskevista yksityiskohtaisista säännöistä annetun asetuksen N:o 3887/92 9 artiklan 2-4 kohtaa on tulkittava ennen muutosasetuksen N:o 1648/95 voimaantuloa siten, että sen perusteella on evättävä kaikki peltokasvien viljelyalaan perustuvat korvaukset, kun ilmoitetun kesantoalan ja toimivaltaisten viranomaisten suorittamassa tarkastuksessa määritetyn kesantoalan välinen erotus on yli 20 prosenttia, vaikka väärää ilmoitusta ei ole tehty tahallisesti tai vakavan laiminlyönnin johdosta. Kuitenkin ottaen huomioon Euroopan yhteisöjen taloudellisten etujen suojaamisesta annetun asetuksen N:o 2988/95 1 artiklan 2 kohta ja 2 artiklan 2 kohta, joissa säädetään, että jos yhteisön säännöksiin sisältyviä seuraamuksia muutetaan myöhemmin lievemmiksi, lievempiä seuraamuksia on sovellettava takautuvasti, kyseisellä asetuksella N:o 1648/95 toteutettuja muutoksia asetuksen N:o 3887/92 9 artiklan 4 kohtaan sovelletaan ennen sen voimaantuloa tapahtuneisiin tosiseikkoihin. Tämän vuoksi peltokasvien tuottajien korvauksiin oikeutettu enimmäispinta-ala on laskettava asetuksen N:o 3887/92 9 artiklan 4 kohdan mukaan, sellaisena kuin se on muutettuna tällä samalla asetuksella N:o 1648/95, tosiasiallisesti määritetyn viljelykäytöstä poistetun alan perusteella ja eri viljelykasvien mukaisessa suhteessa.

4 Tiettyjä yhteisön tukijärjestelmiä koskevan yhdennetyn hallinto- ja valvontajärjestelmän soveltamista koskevista yksityiskohtaisista säännöistä annetun asetuksen N:o 3887/92 9 artiklan 2-4 kohtaa on tulkittava myös muutosasetuksen N:o 1648/95 voimaantulon jälkeen siten, että sen perusteella on evättävä nautaeläimistä maksettavat palkkiot niiltä tuottajilta, joiden tosiasiallisesti määritetty rehuala on yli 20 prosenttia pienempi kuin pinta-alatukihakemuksessa ilmoitettu rehuala, vaikka väärää ilmoitusta ei ole tehty tahallisesti tai vakavan laiminlyönnin johdosta.

Tällä lainsäädännöllä ei loukata suhteellisuusperiaatetta eikä oikeusvarmuuden tai syrjintäkiellon periaatteita. Suhteellisuusperiaatteen osalta todetaan, että koska yhteisön toimielimillä on tällä alalla laaja harkintavalta, tällaisesta huomattavasta virheestä määrättävää erityisestävää ja tehokasta seuraamusta ei voida pitää perusteettomana tai suhteettomana, varsinkaan kun 9 artiklan 2-4 kohdassa säädetään väärinkäytösten vakavuuden mukaan porrastetuista seuraamuksista siten, että tässä kohdassa säädetty järjestelmä on soveltuva ja tarpeellinen tavoiteltujen päämäärien saavuttamiseksi. Oikeusvarmuuden periaatteen osalta todetaan, että vaikka asetus N:o 3887/92 aiheuttaa tulkintaongelmia, ne liittyvät käsiteltävän asian monitahoisuuteen, ja tarkasteltaessa huolellisesti asetusta voidaan selvittää näiden alan ammattilaisille tarkoitettujen säännösten merkitys ja niiden soveltamisen seuraukset. Lopuksi syrjintäkiellon periaatteen osalta todetaan, että näyttää siltä, että toisaalta tuottajille, jotka ovat tehneet kyseisen virheen, ja toisaalta tahallisesti tai vakavan laiminlyönnin johdosta väärän ilmoituksen tehneille tuottajille määrättävät seuraamukset ovat erilaisia, joten erilaisia tilanteita ei kohdella samalla tavalla.

Lisäksi näillä samoilla perusteilla kyseisellä lainsäädännöllä ei loukata kyseisiä periaatteita siltä osin kuin siinä määrätään sellainen tuottaja, jonka tosiasiallisesti määritetty pinta-ala on yli 20 prosenttia pienempi kuin tukihakemuksessa ilmoitettu pinta-ala, menettämään tiettyyn pinta-alaan eli tietyn peltokasvin viljelyalaan perustuvat korvaukset kokonaisuudessaan, vaikka väärää ilmoitusta ei ole tehty tahallisesti tai vakavan laiminlyönnin johdosta.